Bonneville Dam
Store norske leksikon,Teknologi og industri,Energi,Kraftselskaper og kraftverk
Bonneville Dam, demning og kraftverk i USA, i Columbia River, delstaten Oregon, 64 km øst for Portland.
Bonneville Dam var det første av de store vannkraftprosjektene i Columbia River. Demningen er en betong gravitasjonsdam. Første byggetrinn stod ferdig i 1938 og var da 441 meter lang med en gjennomsnittshøyde på 51 meter. I demningen er det sluse for skip og fisketrapp. Demningen er senere utvidet og har i dag en total lengde på 820 meter og en største høyde på 60 meter.Første kraftstasjon sto ferdig i 1937, og den andre i 1974. Til sammen har de to kraftstasjonene 20 turbiner som samlet yter 1242 MW og produserer årlig i gjennomsnitt omtrent 4500 GWh.Demningen har gitt navn til det statlige kraftselskapet Bonneville Power Administration, med sete i Portland, Oregon. Kraftanleggene har siden 1987 status som nasjonalt historisk landemerke.